
Betegtájékoztató: Információk a felhasználó számára
Anastrozol STADA 1 mg filmtabletta

anasztrozol

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:
1.
Milyen típusú gyógyszer az Anastrozol STADA és milyen betegségek esetén alkalmazható?

2.
Tudnivalók az Anastrozol STADA szedése előtt

3.
Hogyan kell szedni az Anastrozol STADA‑t?

4.
Lehetséges mellékhatások

5
Hogyan kell az Anastrozol STADA‑t tárolni?

6.
A csomagolás tartalma és egyéb információk

1.
Milyen típusú gyógyszer az Anastrozol STADA és milyen betegségek esetén alkalmazható?
Az Anastrozol STADA az anasztrozol nevű hatóanyagot tartalmazza. Ez az aromatáz-inhibitoroknak nevezett gyógyszercsoportba tartozik. Az Anastrozol STADA‑t emlőrák kezelésére alkalmazzák olyan nőknél, akik túl vannak a menopauzán.

Az Anastrozol STADA a szervezet által termelt, ösztrogén nevű hormon mennyiségének csökkentése által fejti ki hatását. Ezt egy természetes anyag (enzim) gátlásával éri el, amelynek a neve „aromatáz”.

2.
Tudnivalók az Anastrozol STADA szedése előtt
NE szedje az Anastrozol STADA‑t

· ha allergiás az anasztrozolra vagy a gyógyszer (6. pontban felsorolt) egyéb összetevőjére.
· ha terhes vagy szoptat (lásd a „Terhesség és szoptatás” részt).
Ne szedje az Anastrozol STADA‑t, ha a fentiek közül valamelyik vonatkozik Önre. Ha nem biztos benne, beszéljen kezelőorvosával vagy gyógyszerészével az Anastrozol STADA alkalmazása előtt.

Figyelmeztetések és óvintézkedések

Az Anastrozol STADA szedése előtt beszéljen kezelőorvosával vagy gyógyszerészével,

· ha még rendszeresen menstruál, nincs túl a menopauzán;
· ha tamoxifen- vagy más ösztrogén-tartalmú gyógyszert szed (lásd „Egyéb gyógyszerek és az Anastrozol STADA” pont);
· ha valaha a csontok erősségét érintő problémája (oszteoporózis) volt;
· ha máj- vagy veseproblémái vannak.

Ha nem biztos benne, hogy a fentiek valamelyike vonatkozik Önre, beszéljen kezelőorvosával vagy gyógyszerészével, mielőtt elkezdi szedni az Anastrozol STADA‑t.

Egyéb gyógyszerek és az Anastrozol STADA
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Erre azért van szükség, mert az Anastrozol STADA befolyásolhatja más gyógyszerek hatását, néhány gyógyszer pedig az Anastrozol STADA‑ra lehet hatással.
Ne szedje az Anastrozol STADA‑t, ha a következő gyógyszerek valamelyikét szedi:

· az emlődaganat kezelésére használt bizonyos gyógyszerek (szelektív ösztrogén-receptor modulátorok), például tamoxifent tartalmazó gyógyszerek. Ennek oka, hogy ezek a gyógyszerek gátolhatják az Anastrozol STADA megfelelő működését;
· ösztrogén-tartalmú gyógyszerek, például a hormonpótló kezelések. Ha ez vonatkozik Önre, kérje kezelőorvosa vagy gyógyszerésze tanácsát.

Beszélje meg kezelőorvosával vagy gyógyszerészével, ha a következőt szedi:

· „LHRH-analógoknak” nevezett gyógyszerek. Ide tartozik a gonadorelin, a buszerelin, a goszerelin, a leuprorelin és a triptorelin. Ezeket a gyógyszereket emlődaganat, bizonyos női egészségügyi (nőgyógyászati) problémák és terméketlenség kezelésére használják.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Ne szedje az Anastrozol STADA‑t, ha terhes vagy szoptat. Ha teherbe esik, hagyja abba az Anastrozol STADA szedését, és beszéljen kezelőorvosával.

A készítmény hatásai a gépjárművezetéshez és a gépek kezeléséhez szükséges képességekre

Nem valószínű, hogy az Anastrozol STADA befolyásolja a gépjárművezetéshez és a gépek kezeléséhez szükséges képességeket. Néhányan azonban gyengeséget vagy álmosságot érezhetnek az Anastrozol STADA kezelés ideje alatt. Ha ezt tapasztalja, kérje kezelőorvosa vagy gyógyszerésze tanácsát.

Az Anastrozol STADA laktózt és nátriumot tartalmaz
Az Anastrozol STADA laktózt tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel kezelőorvosát, mielőtt elkezdi szedni ezt a gyógyszert.

A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes".

3.
Hogyan kell szedni az Anastrozol STADA‑t?
A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

· Az ajánlott adag naponta egyszer egy tabletta.

· Próbálja meg minden nap azonos időben bevenni a tablettát.

· A tablettát egészben, egy pohár vízzel nyelje le.

· Nem számít, hogy az Anastrozol STADA‑t étkezés előtt, közben vagy azután veszi be.

Annyi ideig szedje az Anastrozol STADA‑t, ameddig kezelőorvosa mondja Önnek. Ez egy hosszú távú kezelés, lehet, hogy évekig kell szednie a gyógyszert.

Alkalmazása gyermekeknél
Az Anastrozol STADA nem adható gyermekeknek és serdülőknek.

Ha az előírtnál több Anastrozol STADA‑t vett be

Ha az előírtnál több Anastrozol STADA-t vett be, azonnal forduljon kezelőorvosához.

Ha elfelejtette bevenni az Anastrozol STADA‑t

Ha elfelejtett bevenni egy adagot, vegye be a szabályosan következő adagot.

Ne vegyen be kétszeres adagot (két adagot egyszerre) a kihagyott adag pótlására.

Ha idő előtt abbahagyja az Anastrozol STADA szedését

Ne hagyja abba az Anastrozol STADA alkalmazását, csak ha kezelőorvosa ezt mondja Önnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét. 

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Nagyon gyakori mellékhatások (10‑ből több, mint 1 beteget érinthet)
· fejfájás

· hőhullámok

· hányinger

· bőrkiütés

· ízületi fájdalom vagy merevség

· ízületi gyulladás (artritisz)

· gyengeségérzés

· csontvesztés (oszteoporózis)
· depresszió
Gyakori mellékhatások (10‑ből legfeljebb 1 beteget érinthet)
· étvágytalanság

· a koleszterinnek nevezett zsírjellegű anyag megemelkedett vagy magas szintje a vérben. Ez vérvizsgálattal állapítható meg.

· álmosságérzés

· karpális alagút szindróma (zsibbadás, fájdalom, hidegérzés és gyengeség a kéz egyes részeiben)

· bizsergés, szúrás vagy zsibbadás érzése a bőrben; az ízérzékelés elvesztése vagy hiánya

· hasmenés

· hányás

· a májműködésre utaló értékek változása a vérképben

· hajhullás

· allergiás (túlérzékenységi) reakciók, az arcon, ajkakon és a nyelven is

· csontfájdalom

· hüvelyszárazság

· hüvelyi vérzés (általában a kezelés első néhány hetében – ha a vérzés folytatódik, beszéljen kezelőorvosával)

· izomfájdalom

Nem gyakori mellékhatások (100‑ból legfeljebb 1 beteget érinthet)
· a májműködésre utaló értékek (gamma‑GT és bilirubin) változása a vérképben, amely speciális vérvizsgálattal állapítható meg

· májgyulladás (hepatitisz)

· csalánkiütés

· pattanó ujj (az ujjak vagy a hüvelykujj hajlított állapotban marad)

· a vér kalcium‑szintjének emelkedése. Ha hányingert, hányást vagy szomjúságot tapasztal, forduljon kezelőorvosához, mert lehet, hogy vérvizsgálatra van szüksége.

Ritka mellékhatások (1000‑ből legfeljebb 1 beteget érinthet)
· a bőr ritka gyulladása, amely piros foltokkal és hólyagokkal járhat

· túlérzékenység-okozta bőrkiütés (allergiás vagy anafilaxiás reakcióból adódóan)

· a kis vérerek gyulladása, amely a bőr piros vagy lila elszíneződését okozza. Nagyon ritkán ízületi, hasi és vesefájdalom jelentkezik; ezt „Henoch-Schönlein purpura”-nak hívják.

Nagyon ritka mellékhatások (10 000‑ből legfeljebb 1 beteget érinthet)
· rendkívül súlyos bőrreakció fekélyekkel és hólyagokkal, amelynek neve „Stevens–Johnson-szindróma”

· allergiás (túlérzékenységi) reakció, ami a torok megdagadásával jár és nyelési vagy légzési nehézséget okozhat

Ha ezek közül valamelyik előfordul Önnél, azonnal hívjon mentőt vagy menjen orvoshoz – sürgős orvosi kezelésre lehet szüksége.

Hatása a csontokra
Az Anastrozol STADA csökkenti az ösztrogénnek nevezett hormon mennyiségét a szervezetben. Ez csökkentheti a csontok ásványianyag-tartalmát. Csontjai kevésbé erősek lehetnek, és valószínűbb lehet a csonttörés. Kezelőorvosa ezeket a kockázati tényezőket a menopauzán túli nők csontjainak egészségére vonatkozó iránymutatásoknak megfelelően fogja kezelni. Beszélje meg kezelőorvosával a kockázatokat és a kezelési lehetőségeket.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Anastrozol STADA-t tárolni?
A gyógyszer gyermekektől elzárva tartandó! Tartsa a tablettákat biztonságos helyen, ahol a gyermekek nem látják és nem érik el. A tabletta ártalmas lehet számukra.
A dobozon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.
Tartsa a tablettát az eredeti csomagolásában.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz az Anastrozol STADA?
· A készítmény hatóanyaga az anasztrozol.
1 mg anasztrozolt tartalmaz filmtablettánként.
· Egyéb összetevők:

Tablettamag:

laktóz-monohidrát

karboximetil-keményítő-glikolát (A típus)

povidon K25

magnézium-sztearát
Filmbevonat:

hipromellóz

makrogol 6000

hidrogénezett gyapotmagolaj

módosított hidegen duzzadó kukoricakeményítő

titán-dioxid

Milyen az Anastrozol STADA külleme és mit tartalmaz a csomagolás?
Az Anastrozol STADA 1 mg fehér, kerek, mindkét oldalán domború felületű filmtabletta, egyik oldalán „A1” mélynyomású jelöléssel.

Az Anastrozol STADA 1 mg filmtabletta 28, 30, 50, 90, 98 vagy 100 db filmtablettát tartalmazó csomagolásban vagy 28×1, 30×1, 50×1, 90×1, 98×1 vagy 100×1 filmtabletta adagonként perforált buborékcsomagolásban kerül forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja

STADA Arzneimittel AG

Stadastrasse 2-18

D-61118 Bad Vilbel

Németország

Gyártók
Haupt Pharma Münster GmbH

Schleebrüggenkamp 15

48159 Münster

Németország
STADA Arzneimittel AG

Stadastrasse 2-18

D-61118 Bad Vilbel

Németország

Clonmel Healthcare Ltd.

Waterford Road

Clonmel, Co. Tipperary

Írország

Ezt a gyógyszert az Európai Gazdasági Térség tagállamaiban az alábbi neveken engedélyezték:

Dánia:
Anastelb 1 mg filmovertrukket tablet
Finnország:
Anastelb 1 mg tabletti, kalvopäällysteinen
Franciaország:
Anastrozole EG 1 mg, comprimé pelliculé
Írország:
Anastelb 1 mg tablets
Magyarország:
Anastrozol STADA 1 mg filmtabletta
Románia:
Anastelb 1 mg comprimat filmat
Svédország:
Anastelb 1 mg filmdragerad tablett

